作者:劉辰翁
標題:鶯啼序
內容:愁人更堪秋日，長似歲難度。相攜去、晼晚登高，高極正犯愁處。常是恨、古人無計，看今人痴絕如許。但東籬半醉，殘燈自修菊譜。歸去來兮，怨調又苦。有寒螿餘賦。湖山外、風笛闌干，胡床夜月誰據。恨當時、青雲跌宕，天路斷、險艱如許。便橋邊，賣鏡重圓，斷腸無數。是誰玉斧，驚墮團團，失上界樓宇。甚天誤、嬋娟餘誤。悔卻初念，不合夢他，霓裳楚楚。而今安在，楓林關塞，回頭憶著神仙處，漫斷魂飛過湖江去。時時說與，地上群兒，青瑣瑤臺，閬風懸圃。琵琶往往，憑鞍勸酒，千載能胡語。嘆自古、宮花薄命，漢月無情，戰地難青，故人成土。江南憔悴，荒村流落，傷心自失梨園部，渺空江、淚隔蘆花雨。相逢司馬風流，溼盡青衫，欲歸無路。